Fl-Ukrajna: 20 persuna jinżammu ostaġġi fuq karozza tal-linja
Imtella' Lulju 21, 2020 - Aġġornata 21 Ta' Lulju, 2020 8:44pm Fl-Ukrajna, il-Pulizija għaddejja b'operazzjoni delikata biex issalva madwar 20 persuna li qed jinżammu ostaġġi minn raġel armat fuq karozza tal-linja. Il-Pulizija qalet li nstemgħu tiri fiż-żona u l-aggressur waddab bomba li iżda ma ħaditx. Għadha mhux magħrufa l-kundizzjoni tas-saħħa tal-ostaġġi. L-aggressur ġie identifikat bħala Maksym Kryvosh, Russu ta' 44 sena, li hu magħruf mal-Pulizija. Ir-raġel kien jirċievi kura psikjatrika. Hu qed jitlob biex il-politiċi tal-Ukrajna jiddikjaraw li huma terroristi. Il-Pulizija qalu li qed jippruvaw jinnegozjaw mar-raġel li allegatament poġġa bomba f'post pubbliku. Il-Pulizija appellaw lin-nies biex jibqgħu f'darhom.